Oscar Hoff

**Ingvar Paul Oscar Hoff** (født 26. september 1875, død 19. juni 1942) var en norsk arkitekt.

Hoff var elev ved Den kongelige tegneskole i 1890–96. Parallelt med dette var han assistent på Bernhard Steckmests arkitektkontor og dessuten murerlærling i 1892–93. Han var så assistent hos Paul Due ved utarbeidingen av stasjonsbygninger, og i 1896–97 studerte han i Berlin ved Kunstgewerbemuseum. Han var også assistent hos Kristen Rivertz.

I 1898 etablerte Hoff egen virksomhet, men fortsatte også samarbeidet med Rivertz. Hoff tegnet i denne perioden leiegårder i Kristiania, ofte monumentale og gjerne preget av senhistorisme og jugendstil. Fra 1900 foretok han en rekke utenlandsreiser, med opphold blant annet i Stettin, Berlin og Kiel, der han hadde flere arkitektoppdrag.

I 1907 vant Hoff en konkurranse om utforming av krematoriebygg ved Vestre gravlund. Bygget ble oppført i 1909 i en slags middelalderinspirert jugendstil, med en rund hoveddel. Hoff tegnet flere tilbygg til krematoriekapellet samt et nytt krematoriekapell i romansk stil som ble oppført i 1930.

Som Hoffs fremste boligprosjekt fremholdes gjerne Ullevål Hageby. Hoff vant en arkitektkonkurranse om denne i 1913 og stod for reguleringsplanen, mens Boligdirektørens arkitekkontor (ved Harald Hals og Adolf Jensen Talberg) og Morgenstierne & Eide stod for bygningene. Hoff stod også for reguleringsplaner andre steder, som Lille Frøen og Notodden.

Hoff er gravlagt ved Vestre krematorium og har gravminne inntil veggen til det nye krematoriebygget, som han selv tegnet.

## Verker i utvalg
* Villaleiegård, Munthes gate 40 (s.m. Kristen Rivertz, 1896)
* Marmorgården, monumental boliggård i Riddervolds gate 3 (som assistent for Kristen Rivertz, 1897)
* Fasade på Andvordgården, Nedre Vollgate 5, Oslo (ark. Kristen Rivertz, 1897)
* Bolig- og forretningsgård i Pilestredet 15 (oppført 1898)
* Leiegård i Oscars gate 43, Oslo (byggemeldt 1898)
* Leiegård i Valkyriegata 7, Oslo (byggemeldt 1898, fullført 1899)
* Bolig- og forretningsgård i Pilestredet 15B (oppført 1898–99) (huser bl.a. Georgias ambassade)
* Fasade på Sontumgården, Grensen 5–7 (som assistent for Kristen Rivertz, 1899)
* En rekke bygg i Kiel i perioden 1904–15, deriblant krematorium
* Gamle krematoriekapell ved Vestre Gravlund (oppført 1909; også flere senere tilbygg)
* Heftyes barneherberge, Kirkeveien 173 (1913; nå Heftyes barnehage)
* Hoffstua, egen villa i Apalveien 45 (1915)
* Reguleringsplan for Ullevål Hageby, Oslo (oppført 1915–22)
* Sannerbrua over Akerselva, Oslo (1917)
* Uranienborg menighetshus, Uranienborgveien 28 (1924)
* Ankerbrua over Akerselva, Oslo (oppført 1926 til erstatning for eldre bro)
* Kansellibygg for Tysklands ambassade, Drammensveien 74 (1926), nå Russlands ambassade
* Nye krematoriekapell ved Vestre Gravlund (oppført 1930)
* Boligblokk i åtte etasjer, Brochmanns gate 5 (1939)


Vestre-gravlund-oslo-krematorium.jpg|Kapellene ved nå nedlagte Vestre krematorium
Embassy of Russia in Oslo.jpg|Russlands ambassade, Drammensveien 74
Pilestredet 15B.jpg|Pilestredet 15B med Georgias ambassade
Grensen 5–7.jpg|Sontumgården, Grensen 5–7
Riddervolds gate 3.jpg|Riddervolds gate 3
Valkyriegata 7 II.JPG|Valkyriegata 7
Ankerbrua Oslo.jpg|Ankerbrua i Oslo


## Referanser




## Litteratur
* Geir Tandberg Steigan: Ingvar Paul Oscar Hoff (Arkitekturhistorie.no)
* Oscar Hoff i Lokalhistoriewiki
*